CELEX: 32018D1723
Language: bg
Date: 2018-10-26 00:00:00
Title: Решение за изпълнение (ЕС) 2018/1723 на Комисията от 26 октомври 2018 година относно трансграничния проект „Rail Baltica“ на Северноморско-Балтийския коридор на основната мрежа (нотифицирано под номер C(2018) 6969)

15.11.2018   
               
               
                  BG
               
               
                  Официален вестник на Европейския съюз
               
               
                  L 287/32
               
            
         РЕШЕНИЕ ЗА ИЗПЪЛНЕНИЕ (ЕС) 2018/1723 НА КОМИСИЯТА
         от 26 октомври 2018 година
         относно трансграничния проект „Rail Baltica“ на Северноморско-Балтийския коридор на основната мрежа
         
            
               (нотифицирано под номер C(2018) 6969)
            
         
         (само текстовете на естонски, латвийски, литовски, полски, фински и шведски език са автентични)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1315/2013 на Европейския парламент и на Съвета от 11 декември 2013 г. относно насоките на Съюза за развитието на трансевропейската транспортна мрежа и за отмяна на Решение № 661/2010/ЕС (1), и по-специално член 47, параграф 2 от него,
         като има предвид, че:
         
                     (1)
                  
                  
                     Както е отчетено в третия работен план за Северноморско-Балтийския коридор на основната мрежа (2), очаква се трансграничният проект „Rail Baltica“ да играе решаваща роля за осигуряване на функционирането на коридора чрез оперативно съвместима и ефикасна връзка на балтийските държави с Полша и Финландия, както и мултимодални връзки между морския, железопътния и автомобилния транспорт.
                  
               
                     (2)
                  
                  
                     „Rail Baltica“ се осъществява като бърза конвенционална железопътна линия за смесен превоз на пътници и товари. Очаква се транспортните потоци на пътници и товари да нараснат значително след завършването на проекта.
                  
               
                     (3)
                  
                  
                     Проектът „Rail Baltica“ е изключително сложен трансграничен проект с участието на пет държави членки, за който добрата координация е значително предизвикателство. За подпомагане на координираното и своевременно осъществяване е нужно да се приемат разпоредби, определящи и описващи необходимите действия, и график за тяхното изпълнение. Това ще подпомогне постигането на трансграничните цели на работния план за Северноморско-Балтийския коридор. Според този план трансграничният проект „Rail Baltica“ трябва да бъде готов за въвеждане в експлоатация възможно най-скоро и във всеки случай не по-късно от 2030 г.
                  
               
                     (4)
                  
                  
                     Без да се засягат разпоредбите на член 1, параграф 4 от Регламент (ЕС) № 1315/2013, останалата част от бюджета, необходим за пълното осъществяване на проекта „Rail Baltica“ се оценява на най-малко 5,6 милиарда евро. Осъществените или планирани до този момент проекти са на стойност близо 1,9 милиарда евро и включват финансиране от ЕС (до 85 % от допустимите разходи). Важно е да се определят действията, необходими за завършване на проекта „Rail Baltica“, така че свързаното с него финансиране на равнището на Съюза, на национално и регионално равнище, както и други видове подкрепа от значение за проекта да бъдат планирани и оптимално използвани.
                  
               
                     (5)
                  
                  
                     Трансграничното измерение на проекта изисква изграждането на специализирани структури за управление. В тези структури като наблюдатели следва да участват европейският координатор за Северноморско-Балтийския коридор и представител на Комисията.
                  
               
                     (6)
                  
                  
                     Естония, Латвия и Литва подписаха и ратифицираха междуправителствено споразумение, с което се договориха да се ангажират изцяло с проекта „Rail Baltica“. Бяха създадени дружеството RB Rail AS и национални изпълнителни органи, които са определени за изпълнители на проекта. Работната група „Rail Baltica“ осигурява ръководството и координацията между министерствата на Естония, Латвия, Литва, Полша и Финландия.
                  
               
                     (7)
                  
                  
                     За да се наблюдава напредъкът на изпълнението, държавите членки следва да представят на Комисията редовни доклади за участъците, разположени на съответните им територии, и да съобщават за евентуални закъснения.
                  
               
                     (8)
                  
                  
                     Мерките, предвидени в настоящото решение, са одобрени от Естония, Латвия, Литва, Полша и Финландия.
                  
               
                     (9)
                  
                  
                     Мерките, предвидени в настоящото решение, са в съответствие със становището на комитета, посочен в член 52 от Регламент (ЕС) № 1315/2013,
                  
               ПРИЕ НАСТОЯЩОТО РЕШЕНИЕ:
         
            Член 1
            Предмет
            С настоящото решение се описват действията и графикът за изпълнение на трансграничния проект „Rail Baltica“ (Талин—Пярну—Рига—Паневежис—Каунас—Варшава, с връзка до Вилнюс), както и свързаните с тях разпоредби за управлението.
         
         
            Член 2
            Действия и график
            Естония, Латвия, Литва и Полша гарантират навременното изпълнение на следните действия:
            
                        а)
                     
                     
                        до 31 декември 2018 г.:
                        
                                    1)
                                 
                                 
                                    в Естония, Латвия и Литва се завършва консолидираният предварителен технически проект;
                                 
                              
                                    2)
                                 
                                 
                                    в Естония, Латвия и Литва се завършват стратегическите оценки на околната среда (с изключение на участъците от Каунас до Вилнюс и от Каунас до държавната граница между Литва и Полша);
                                 
                              
                                    3)
                                 
                                 
                                    в Естония, Латвия и Литва се завършва и представя на националните органи проучването относно управлението на инфраструктурата;
                                 
                              
                  
                        б)
                     
                     
                        до 30 юни 2019 г.: Естония, Латвия и Литва приемат решение за управлението на изградената инфраструктура;
                     
                  
                        в)
                     
                     
                        до 31 декември 2020 г.:
                        
                                    1)
                                 
                                 
                                    в Литва се завършва стратегическата оценка на околната среда от Каунас до държавната граница между Литва и Полша;
                                 
                              
                                    2)
                                 
                                 
                                    в Естония, Латвия и Литва (освен участъка от Каунас до Вилнюс) завършва пространственото (териториално) планиране и се одобряват подробните проекции на трасетата;
                                 
                              
                                    3)
                                 
                                 
                                    в Естония, Латвия и Литва започва строежът;
                                 
                              
                                    4)
                                 
                                 
                                    в Естония, Латвия (централният участък около Рига) и Литва (с изключение на участъците от Каунас до Вилнюс и от Каунас до държавната граница между Литва и Полша) завършва техническото проектиране на железопътните линии;
                                 
                              
                                    5)
                                 
                                 
                                    в Полша се завършват подробните проучвания и екологичните процедури, които определят техническите параметри и графика за изграждането на участъка от Елк до държавната граница между Полша и Литва;
                                 
                              
                  
                        г)
                     
                     
                        до 31 декември 2021 г.:
                        
                                    1)
                                 
                                 
                                    Естония, Латвия и Литва завършват придобиването на земя (с изключение на участъците от Каунас до Вилнюс и от Каунас до държавната граница между Литва и Полша);
                                 
                              
                                    2)
                                 
                                 
                                    в Литва завършва пространственото (териториално) планиране и стратегическите оценки на околната среда и се одобряват подробните проекции на трасетата за участъка от Каунас до Вилнюс;
                                 
                              
                                    3)
                                 
                                 
                                    Латвия завършва техническия проект (северния и южния участък);
                                 
                              
                  
                        д)
                     
                     
                        до 31 декември 2023 г.:
                        
                                    1)
                                 
                                 
                                    Литва завършва придобиването на земя от Каунас до Вилнюс и от Каунас до държавната граница между Литва и Полша;
                                 
                              
                                    2)
                                 
                                 
                                    в Литва завършва техническото проектиране на железопътните линии за участъците от Каунас до държавната граница между Литва и Полша и от Каунас до Вилнюс;
                                 
                              
                  
                        е)
                     
                     
                        до 31 декември 2025 г.:
                        
                                    1)
                                 
                                 
                                    В Естония, Латвия, Литва и Полша се завършва железопътната инфраструктура — двойни железопътни линии за смесени превози, подходящи най-малко за товарни влакове с дължина 740 m, електрифицирани, с UIC междурелсие;
                                 
                              
                                    2)
                                 
                                 
                                    В Естония, Латвия, Литва и Полша се внедрява европейската система за управление на железопътното движение (ERTMS), за да се постигне пълна оперативна съвместимост съгласно Регламент за изпълнение (ЕС) 2017/6 на Комисията (3);
                                 
                              
                                    3)
                                 
                                 
                                    осигурява се капацитет за претоварване в съществуващите и новите железопътно-автомобилни терминали, свързани посредством бърза конвенционална двойна електрифицирана железопътна линия и стандартно европейско междурелсие (1 435 mm).
                                 
                              
                  
         
            Член 3
            Управление
            
               1.   Напредъкът по действията, посочени в член 2, се обсъжда поне два пъти годишно между представителите на Естония, Латвия, Литва, Полша и Финландия в междуправителствената (на ниво министри) работна група „Rail Baltica“ с участието на европейския координатор за Северноморско-Балтийския коридор на основната мрежа и представители на Комисията.
            
            
               2.   Европейският координатор за Северноморско-Балтийския коридор на основната мрежа, представители на Комисията и определените за представители на Полша и Финландия участват като наблюдатели в заседанията на надзорния съвет на RB Rail AS.
            
         
         
            Член 4
            Докладване
            Естония, Латвия, Литва и Полша докладват поне веднъж годишно на Комисията и на Европейския координатор за Северноморско-Балтийския коридор на основната мрежа за напредъка в изпълнението на действията, посочени в член 2, уведомяват за настъпили закъснения и посочват причините за тях, като съобщават за предприетите корективни мерки. За тази цел посочените държави членки могат да използват, когато е целесъобразно, съдържанието на годишните доклади за състоянието, които се представят по силата на споразуменията за отпускане на безвъзмездни средства от Механизма за свързване на Европа.
         
         
            Член 5
            Преглед
            Най-късно до 31 декември 2023 г., след консултации с Естония, Финландия, Латвия, Литва и Полша и със съдействието на Европейския координатор за Северноморско-Балтийския коридор на основната мрежа, Комисията извърши преглед на действията и графика, посочени в член 2.
         
         
            Член 6
            Адресати на настоящото решение са Република Естония, Република Латвия, Република Литва, Република Полша и Република Финландия.
         
         
            Съставено в Брюксел на 26 октомври 2018 година.
            
               
                  За Комисията
               
               Violeta BULC
               
                  Член на Комисията
               
            
         
         
            (1)  ОВ L 348, 20.12.2013 г., стр. 1.
         
            (2)  Вж. работния план на адрес: https://ec.europa.eu/transport/themes/infrastructure/north-sea-baltic_en
         
            (3)  Регламент за изпълнение (ЕС) 2017/6 на Комисията от 5 януари 2017 г. за европейски план за внедряване на европейска система за управление на железопътното движение (ОВ L 3, 6.1.2017 г., стр. 6).